D ô v o d o v á    s p r á v a

A. Všeobecná časť
Návrh zákona, ktorým sa zrušuje zákon č. 376/2025 Z. z. o Úrade na ochranu obetí trestných činov a oznamovateľov protispoločenskej činnosti a o zmene a doplnení niektorých zákonov, predkladajú na rokovanie Národnej rady Slovenskej republiky poslankyňa Národnej rady Slovenskej republiky Mária Kolíková a poslanec Národnej rady Slovenskej republiky Ondrej Dostál.
Cieľom návrhu zákona je odstrániť z právneho poriadku právnu úpravu, ktorej účinnosť bola v celom rozsahu pozastavená rozhodnutím Ústavného súdu Slovenskej republiky zo dňa 17. decembra 2025, sp. zn. Pl. ÚS 19/2025. Návrh na začatie konania pred Ústavným súdom podali opoziční poslanci Národnej rady Slovenskej republiky, pričom verejný ochranca práv sa k návrhu pripojil podporným stanoviskom. Predmetný zákon bol predtým vetovaný prezidentom Slovenskej republiky, avšak jeho veto bolo v Národnej rade Slovenskej republiky prelomené. Ústavný súd vo svojom rozhodnutí o pozastavení účinnosti zdôraznil, že k pozastaveniu účinnosti celého napadnutého zákona pristupuje v skutočne výnimočných prípadoch. V tomto prípade však nevidel dôvody, pre ktoré by mal návrh na pozastavenie účinnosti čo i len sčasti odmietnuť, naopak vyjadril pochybnosti o ústavnosti legislatívneho procesu, ktoré zaťažujú zákon ako celok. Upozornil aj na ohrozenie práv obetí trestných činov a v neposlednom rade na právne a hospodárske riziká súvisiace so zrušením Úradu na ochranu oznamovateľov protispoločenskej činnosti.
V dôsledku rozhodnutia Ústavného súdu je zákon v celom rozsahu neúčinný a jeho aplikácia je vylúčená. Ponechanie zákona v právnom poriadku napriek pozastavenej účinnosti spôsobuje pretrvávajúcu právnu neistotu a vytvára riziko nesúladu s požiadavkami Plánu obnovy a odolnosti Slovenskej republiky. Európska komisia v tejto súvislosti pozastavila platbu vo výške približne 590 miliónov eur, ktorá je viazaná na splnenie príslušných míľnikov. Predkladatelia na túto skutočnosť opakovane upozorňovali, keďže ide o zásadný hospodársky dopad na Slovenskú republiku.
Zrušenie zákona č. 376/2025 Z. z. je preto nevyhnutné na odstránenie právnej neistoty, zabezpečenie súladu právneho poriadku s ústavnými požiadavkami a na elimináciu rizika straty finančných prostriedkov z Plánu obnovy.
Návrh zákona nebude mať vplyv na rozpočet verejnej správy, podnikateľské prostredie, sociálne vplyvy, vplyv na životné prostredie, informatizáciu spoločnosti ani na manželstvo, rodičovstvo a rodinu. Naopak, jeho prijatie prispeje k stabilite právneho prostredia a k ochrane hospodárskych záujmov Slovenskej republiky.
Návrh zákona je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, ako aj s právom Európskej únie.


B. Osobitná časť
[bookmark: _8dreg5843c8j]K čl. I
Navrhuje sa zrušenie zákona č. 376/2025 Z. z. o Úrade na ochranu obetí trestných činov a oznamovateľov protispoločenskej činnosti a o zmene a doplnení niektorých zákonov. Účinnosť tohto zákona bola v celom rozsahu pozastavená rozhodnutím Ústavného súdu Slovenskej republiky zo dňa 17. decembra 2025, sp. zn. Pl. ÚS 19/2025, a jeho ponechanie v právnom poriadku predstavuje riziko právnej neistoty a ohrozenia plnenia míľnikov Plánu obnovy.
[bookmark: _bskilakg60dq]K čl. II
Navrhuje sa, aby zákon nadobudol účinnosť dňom vyhlásenia, keďže jeho prijatie je potrebné bezodkladne z dôvodu odstránenia právnej neistoty a zabezpečenia stability právneho prostredia.




